Mohamad Nordin bin Ibrahim

Datuk Haji Mohamad Nordin bin Ibrahim dilahirkan pada 27 Disember 1959 di Kg Sg Samak, Hutan Melintang,Teluk Intan, Perak merupakan Ketua Pengarah Jakim sejak dilantik berkuatkuasa pada 17 Mei 2018.

Keluarga

Isterinya Datin Che Supiah binti Che Awang dan mereka dikurniakan 6 orang anak.

Pendidikan

Datuk Haji Mohamad Nordin bin Ibrahim mendapat Sarjana Muda Pengajian Islam (B.A) Usuluddin di Universiti Kebangsaan Malaysia (UKM) 1982  & Sarjana Pengajian Islam (M.A) Tamadun Islam Universiti Kebangsaan Malaysia (UKM) 2000

Kerjaya

Beliau mula berkhidmat di dalam sektor awam pada 31 Januari 1984 sebagai Pegawai Hal Ehwal Islam. Berpengalaman berkhidmat dengan Kerajaan selama 32 tahun  Pernah berkhidmat di Sabah selama 3 tahun sebagai Pegawai Kader Penyelidikan Agama JPM di Majlis Agama Islam Sabah (MUIS), Kota Kinabalu dan terlibat dengan operasi Pusat-pusat Latihan Islam PLD di Keningau, Kudat dan Kundasang kemudian bertukar ke Muzium Islam Malaysia selama 8 tahun dan pernah menjadi Setiausaha Sekretariat Festival Tamadun Islam Sedunia (WICF’ 94) dengan menjalankan penyelidikan serta mengumpul Koleksi Harian Tamadun Islam dari Negara-negara Islam seperti Iran, Mesir, Bahrain, Sepanyol, China, India, Eropah dan Negara-negara Nusantara bagi tujuan pameran dan koleksi kekal Muzium Islam, termasuk 1,800 naskhah manuskrip agama karya ulama Nusantara. Melanjutkan pelajaran Sarjana Tamadun Islam di UKM dan selepas itu ditempatkan sebagai Ketua Penolong Pengarah di Bahagian Penyelidikan JAKIM, iaitu bertanggungjawab dalam aspek penapisan dan kawalan media cetak. 
Banyak telibat dengan penyediaan kertas-kertas Seminar, Kertas-kertas Projek Penyelidikan, laporan-laporan penyelidikan untuk dibentangkan dalam mesyuarat-mesyuarat di peringkat Kebangsaan termasuk Majlis Kebangsaan Bagi Hal Ehwal Islam (MKI). Awal tahun 2005 bertukar ke Bahagian Dakwah sebagai Ketua Penolong Pengarah (Penerapan Nilai-nilai Murni) dan juga sebagai Pengarah Bahagian Islam Hadhari dan bertanggungjawab merancang dan melaksanakan penjelasan Islam Hadhari kepada masyarakat. 
Terlibat sebagai Ketua Penyelaras dan Penggubal Perancangan Strategik JAKIM tahun 2009-2016. Pada akhir tahun 2010 dilantik sebagai Pengarah Bahagian Kemajuan Islam (JUSA C). Terlibat sebagai Panel penyediaan Teks Khutbah Jumaat, Pengurusan KAFA dan Takmir Masjid, serta Urusetia kepada Mesyuarat-mesyuarat Dasar berkaitan Majlis Kebangsaan Bagi Hal Ehwal Ugama Islam (MKI), penyediaan Kertas Mesyuarat Majlis Raja-Raja dan lain-lain. 
Pada tahun 26 Oktober 2011 beliau menjawat jawatan sebagai Timbalan Ketua Pengarah (Dasar)(JUSA B) JAKIM. Pada 17 Mei 2018 beliau telah dilantik sebagai Ketua Pengarah Jakim menggantikan Tan Sri Othman bin Mustapha yang telah bersara.

Sumbangan

Beliau pernah menjadi Setiausaha Kehormat Persatuan Seni Khat Malaysia selama 5 tahun, iaitu (1994-1999), Ahli Jawatankuasa Pengembangan Seni Khat Muzium Kesenian Islam Malaysia, Pengerusi Majlis Bersama Jabatan (MBJ Pekerja) JAKIM, Pengerusi Sekolah Agama KAFA Integrasi dan Pengerusi Surau Taman Pinggiran Batu Caves, Selangor selama 10 tahun, menjadi Yang diPertua Persatuan Perkhidmatan Pegawai Ugama, JPM sejak 1999 hingga 2013 dan melaksana pelbagai program dakwah dan kebajikan termasuk Ibadah Qurban tahunan di Kemboja dan Vietnam.
Pernah terlibat dengan program-program Dakwah dan kepimpinan kepada pelajar-pelajar Malaysia di London dan Australia, menjadi pemeriksa loji penyembelihan halal di luar Negara iaitu di Amerika Syarikat. Terlibat dengan program lawatan dakwah bil hal PERKIM ke China serta menjadi Ketua Urusetia Pemilihan Tokoh Ma’al Hijrah Peringkat Kebangsaan selama 4 tahun.
Pernah mengikuti Kursus Leadership Programme di University Oxford, United Kingdom pada tahun 2013 dan juga pernah mewakili Malaysia dalam 17ᵗʰ Session Of The Working Group On The Universal Periodic Review Of The Human Rights Council pada 21 Oktober hingga 1 November 2013 di Geneva, Switzerland sebagai jurucakap rasmi Isu-isu Hak Asasi Manusia yang berkaitan dengan Hal Ehwal Ugama Islam.